section_heading: Karijera
paragraph_text: Rodman je karijeru započeo u juniorskom pogonu Jesenica, ali je veći dio juniorske karijere odradio u jednoj od najjačih juniorskih liga na svijetu OHL-u (Ontario Hockey League) za momčad Peterborough Petes. Tijekom dvije sezone igranja u 122 susreta upisao je 53 gola i 55 asistencija. Boston Bruinsi birali su ga na draftu 2001., kao 282. ukupno, u posljednjoj devetoj rundi drafta. Međutim, nikada nije zaigrao u najjačoj hokejaškoj ligi na svijetu NHL-u. Uslijedio je povratak u Jesenice i s njima odigrao solidnu sezonu nastupajući u Interligi i državnom prvenstvu. U EBEL-u je debitirao sezonu kasnije (2002./03.) kada je prešao u austrijski Graz 99ers. Igrao je još i za Krefeld Pinguine u njemačkom DEL-u, nakon čega je uslijedio ponovni povratak u Jesenice, gdje je u tandemu s bratom Marcelom činio jedan od najboljih tandema lige. Njihova odlična suradnja nastavila se u sezoni 2007./08. kada skupa prelaze u Viennu Capitals, ali i sezonu kasnije kada su se natrag vratili u Jesenice. Iako su se Jesenice uspješno plasirale u doigravanje pod vodstvom braće Rodman, rano ispadanje već u prvom krugu od kasnijih finalista Red Bull Salzburga dalo je naslutiti da su braća "prerasli" svoj klub. Tako su na kraju sezone po drugi puta napustili Jesenice i odlučili se na povratak u Viennu.